
Európsky parlament,
–	so zreteľom na Chartu základných práv Európskej únie, najmä na jej články 13 a 14 o slobode umenia a vedeckého bádania a práve na vzdelanie,
–	so zreteľom na nariadenie Európskeho parlamentu a Rady (EÚ) 2021/817 z 20. mája 2021, ktorým sa zriaďuje Erasmus+: program Únie pre vzdelávanie a odbornú prípravu, mládež a šport a ktorým sa zrušuje nariadenie (EÚ) č. 1288/2013[footnoteRef:1], [1:  	Ú. v. EÚ L 189, 28.5.2021, s. 1, ELI: http://data.europa.eu/eli/reg/2021/817/oj.] 

–	so zreteľom na štúdiu z 11. septembra 2023 vypracovanú pre Výbor pre kultúru a vzdelávanie s názvom EU funding programmes 2021-2027 in culture, media, education, youth and sports: first lessons, challenges and future perspectives – Erasmus+ (Programy financovania EÚ na roky 2021 – 2027 v oblasti kultúry, médií, vzdelávania, mládeže a športu: prvé skúsenosti, výzvy a perspektívy do budúcnosti – Erasmus+),
–	so zreteľom na štúdiu z 20. júla 2023 vypracovanú pre Výbor pre kultúru a vzdelávanie s názvom Early implementation of four 2021-2027 EU programmes: Erasmus+, Creative Europe, European Solidarity Corps and Citizens, Equality, Rights and Values (Strand 3) (Včasné vykonávanie štyroch programov EÚ na roky 2021 – 2027: Erasmus+, Kreatívna Európa, Európsky zbor solidarity a Občania, rovnosť, práva a hodnoty (podprogram 3),
–	so zreteľom na závery Rady zo 17. mája 2021 o iniciatíve „Európske univerzity“ – prepojenie vysokoškolského vzdelávania, výskumu, inovácie a spoločnosti: príprava podmienok pre nový rozmer európskeho vysokoškolského vzdelávania,
–	so zreteľom na závery Rady zo 14. a 15. decembra 2017,
–	so zreteľom na závery Rady zo 7. júna 2018 o formovaní vízie európskeho vzdelávacieho priestoru,
–	so zreteľom na uznesenie Rady z 18. novembra 2019 o ďalšom rozvoji európskeho vzdelávacieho priestoru v záujme podpory systémov vzdelávania a odbornej prípravy orientovaných na budúcnosť[footnoteRef:2], [2:  	Ú. v. EÚ C 389, 18.11.2019, s. 1.] 

–	so zreteľom na uznesenie Rady z 29. novembra 2021 o novom európskom programe vzdelávania dospelých na roky 2021 – 2030[footnoteRef:3], [3:  	Ú. v. EÚ C 504, 14.12.2021, s. 9.] 

–	so zreteľom na odporúčanie Rady z 13. mája 2024 s názvom Európa v pohybe – príležitosti vzdelávacej mobility pre všetkých[footnoteRef:4], [4:  	Ú. v. EÚ C, C/2024/3364, 14.6.2024, ELI: http://data.europa.eu/eli/C/2024/3364/oj.] 

–	so zreteľom na návrh Komisie z 28. februára 2025 na odporúčanie Rady týkajúce sa politického programu európskeho výskumného priestoru na roky 2025 – 2027 (COM(2025)0062),
–	so zreteľom na odporúčanie Rady (EÚ) 2021/2122 z 26. novembra 2021 o Pakte pre výskum a inováciu v Európe[footnoteRef:5], [5:  	Ú. v. EÚ L 431, 2.12.2021, s. 1, ELI: http://data.europa.eu/eli/reco/2021/2122/oj.] 

–	so zreteľom na oznámenie Komisie z 18. januára 2022 o európskej stratégii pre univerzity (COM(2022)0016),
–	so zreteľom na správu Komisie z 15. apríla 2024 o osvedčených postupoch z projektov aliancií európskych univerzít (Pilot II),
–	so zreteľom na správu Komisie o výsledkoch a transformačnom potenciáli iniciatívy Európske univerzity[footnoteRef:6], [6:  	Európska komisia: Generálne riaditeľstvo pre vzdelávanie, mládež, šport a kultúru et al., Report on the outcomes and transformational potential of the European Universities initiative, Úrad pre vydávanie publikácií Európskej únie, 2025, https://data.europa.eu/doi/10.2766/32313.] 

–	so zreteľom na oznámenie Komisie z 27. marca 2024 s názvom Oznámenie o koncepcii európskeho diplomu (COM(2024)0144),
–	so zreteľom na pracovný dokument útvarov Komisie z 27. marca 2024 (SWD(2024)0074), ktorý je sprievodným dokumentom k oznámeniu Komisie (COM(2024)0144), návrhu Komisie z 27. marca 2024 na odporúčanie Rady týkajúce sa európskeho systému zabezpečovania kvality a uznávania vo vysokoškolskom vzdelávaní (COM(2024)0147) a návrhu Komisie z 27. marca 2024 na odporúčania Rady týkajúceho sa atraktívnej a udržateľnej kariéry vo vysokoškolskom vzdelávaní (COM(2024)0145),
–	so zreteľom na pracovný dokument útvarov Komisie z 19. decembra 2024 s názvom Správa o konečných výsledkoch experimentálnych projektov politiky v rámci programu Erasmus+: Európsky diplom (značka) a inštitucionalizované nástroje spolupráce EÚ (SWD(2024)0291),
–	so zreteľom na oznámenie Komisie z 5. marca 2025 s názvom Únia zručností (COM(2025)0090),
–	so zreteľom na oznámenie Komisie z 5. marca 2025 s názvom Strategický plán vzdelávania v oblasti STEM: zručnosti pre konkurencieschopnosť a inovácie (COM(2025)0089),
–	so zreteľom na preskúmanie európskeho vzdelávacieho priestoru v polovici trvania z roku 2023,
–	so zreteľom na rímske ministerské komuniké prijaté 19. novembra 2020 na ministerskej konferencii o európskom priestore vysokoškolského vzdelávania,
–	so zreteľom na zásady, usmernenia a ukazovatele sociálneho rozmeru vysokoškolského vzdelávania z 9. januára 2024, ktoré uverejnila bolonská odborná skupina, pracovná skupina pre sociálny rozmer na roky 2021 – 2024,
–	so zreteľom na nezávislú správu na vysokej úrovni o budúcnosti jednotného trhu, ktorú vypracoval Enrico Letta s názvom Oveľa viac než len trh – rýchlosť, bezpečnosť, solidarita: posilnenie jednotného trhu s cieľom zabezpečiť udržateľnú budúcnosť a prosperitu pre všetkých občanov EÚ, ktorá bola uverejnená v apríli 2024,
–	so zreteľom na správu Maria Draghiho o budúcnosti európskej konkurencieschopnosti, ktorá bola uverejnená v septembri 2024,
–	so zreteľom na správu o výskume a inováciách, ktorú vypracovala skupina nezávislých expertov, ktorej predsedal Manuel Heitor, s názvom Align, act, accelerate – Research, technology and innovation to boost European competitiveness (Zosúladiť, zakročiť, zrýchliť – Výskum, technológie a inovácie na posilnenie konkurencieschopnosti Európy), ktorá bola uverejnená v októbri 2024,
–	so zreteľom na svoje uznesenie z 23. júna 2022 o vykonávaní opatrení zameraných na začleňovanie v rámci programu Erasmus+ na roky 2014 – 2020[footnoteRef:7], [7:  	Ú. v. EÚ C 32, 27.1.2023, s. 58.] 

–	so zreteľom na svoje uznesenie z 15. septembra 2020 o účinných opatreniach na zvýšenie ekologickosti programov Erasmus+ a Kreatívna Európa a Európskeho zboru solidarity[footnoteRef:8], [8:  	Ú. v. EÚ C 385, 22.9.2021, s. 2.] 

–	so zreteľom na svoje uznesenie z 19. mája 2022 o zriadení európskeho vzdelávacieho priestoru do roku 2025 – mikrocertifikáty, individuálne vzdelávacie účty a vzdelávanie v záujme udržateľného životného prostredia[footnoteRef:9], [9:  	Ú. v. EÚ C 479, 16.12.2022, s. 65.] 

–	so zreteľom na článok 55 rokovacieho poriadku,
–	so zreteľom na správu Výboru pre kultúru a vzdelávanie (A10-0135/2025),
A.	keďže kvalitné vzdelávanie a odborná príprava, ako aj akademická spolupráca sú predpokladom na dosiahnutie strategickej autonómie Európskej únie, presadzovanie hodnôt EÚ[footnoteRef:10], boj proti nedostatku zručností prostredníctvom prilákania a udržania talentov a posilňovanie konkurencieschopnosti s poprednými svetovými univerzitami na základe rozvoja ľudského kapitálu, odolnosti a blahobytu; [10:  	Ako je zakotvené v článku 2 Zmluvy o Európskej únii a v Charte základných práv Európskej únie.] 

B.	keďže význam akademickej obce a univerzít pre konkurencieschopnú, odolnú a autonómnu Európsku úniu sa zdôrazňuje v správe Maria Draghiho o budúcnosti európskej konkurencieschopnosti, v správe Enrica Lettu o budúcnosti jednotného trhu a v správe Manuela Heitora o priebežnom hodnotení programu Horizont Európa;
C.	keďže fragmentácia vysokoškolského vzdelávania a výskumu EÚ oslabuje schopnosť EÚ chrániť svoju suverenitu, presadzovať svoje hodnoty a uplatňovať globálny vplyv; keďže väčšia integrácia by mohla posilniť strategickú pozíciu EÚ;
D.	keďže Kompas konkurencieschopnosti zdôrazňuje význam vysokokvalitného vzdelávania, odbornej prípravy a celoživotného vzdelávania s cieľom riešiť problém nedostatku zručností a pracovnej sily;
E.	keďže Erasmus+ je hlavným programom EÚ na podporu vzdelávania, odbornej prípravy, mládeže a športu v Európe a na medzinárodnej úrovni, ktorý zároveň podporuje mobilitu a akademickú spoluprácu; keďže silnejšia interakcia medzi programom Erasmus+ a inými existujúcimi programami EÚ, ako je Horizont Európa, by bola prínosom pre tieto ciele a zároveň by podporila komplexnejší prístup k vysokoškolskému vzdelávaniu;
F.	keďže aliancie európskych univerzít majú viacrozmerný účel, počnúc vytvorením spoločných študijných programov, cez vytvorenie medziuniverzitných kampusov so silným európskym rozmerom, ktoré podporujú mobilitu študentov, účastníkov celoživotného vzdelávania a výskumných pracovníkov, ako aj akademických a neakademických zamestnancov, až po urýchlenie ďalších ešte transformačnejších zmien v oblasti vysokoškolského vzdelávania v členských štátoch a zúčastnených krajinách s cieľom vytvoriť skutočne konkurencieschopný európsky vzdelávací priestor;
G.	keďže akademická sloboda je ústrednou zásadou misií a činností univerzít, ako je zakotvená v článku 13 Charty základných práv EÚ a v odporúčaní UNESCO z 11. novembra 1997 o statuse pedagogického personálu v oblasti vysokoškolského vzdelávania; keďže takáto sloboda má zásadný význam pre blaho demokratických spoločností, a preto ju treba ďalej chrániť a podporovať;
H.	keďže aliancie európskych univerzít tým, že poskytujú plynulú mobilitu študentom, výskumným pracovníkom a akademickým a neakademickým pracovníkom v rámci EÚ aj mimo nej, zohrávajú úlohu pri posilňovaní výskumu, inovácií a vzdelávania na jednotnom trhu, a preto sú kľúčové pre realizáciu tzv. piatej slobody, ako sa uvádza v správe Enrica Lettu.
I.	keďže inštitúcie vysokoškolského vzdelávania v Európe čelia výzvam v oblasti nadnárodnej spolupráce, najmä pokiaľ ide o financovanie, výrazné rozdiely vo vnútroštátnych a regionálnych právnych predpisoch, právne postavenie a štruktúry riadenia a zmluvné prekážky výmeny poznatkov;
J.	keďže iniciatíva Európske univerzity bola úspešná a prekonala očakávania, pokiaľ ide o účasť a angažovanosť; keďže cieľ vytvoriť 20 aliancií stanovený v záveroch Rady z roku 2017 bol prekročený, pretože bolo vytvorených 65 aliancií, ktoré zahŕňajú viac ako 570 univerzít s viac ako 2 200 externými partnermi bez akýchkoľvek dodatočných rozpočtových prostriedkov a bez akejkoľvek záruky kontinuity financovaných projektov;
K.	keďže tieto súčasné aliancie boli vybrané prostredníctvom piatich konkurenčných verejných súťaží s dôrazom na kvalitu, excelentnosť, akademické výsledky, inkluzívnosť a spravodlivé geografické pokrytie;
L.	keďže iniciatíva Európske univerzity je kľúčovým nástrojom na budovanie integrovaného, konkurencieschopného a inkluzívneho európskeho vzdelávacieho priestoru, ktorý je schopný reagovať na globálne výzvy a posilňovať európsku identitu, kultúru a hodnoty;
M.	keďže aliancie preukázali svoj transformačný potenciál modernizovať systémy vysokoškolského vzdelávania členských štátov, zohrávajú vedúcu úlohu pri vzdelávaní novej generácie mobilných európskych študentov a prispievajú k špičkovému výskumu; keďže univerzity z viacerých aliancií sú kľúčovými zástancami a hnacou silou legislatívnych zmien vo svojich krajinách;
N.	keďže 23 členských štátov v súčasnosti financuje aliancie zo svojich vnútroštátnych rozpočtov;
Súčasný stav, výzvy a prekážky
1.	uznáva vrelé prijatie a odhodlanie, s akým vysoké školy prijali iniciatívu Európske univerzity, a úlohu tejto iniciatívy pri uľahčovaní úsilia o odstránenie prekážok regionálnej, cezhraničnej a medzinárodnej spolupráce v oblasti vysokoškolského vzdelávania, ako sú roztrieštené financovanie, rozdiely v akreditačných systémoch a právne prekážky;
2.	zdôrazňuje skutočnosť, že projekty mobility, vytváranie spoločných učebných plánov a spolupráca medzi univerzitami v Európe zohrávajú kľúčovú úlohu pri riešení potrieb v strategických oblastiach a posilňovaní pocitu spolupatričnosti k Európe a dodržiavania hodnôt EÚ pri súčasnom zachovaní rozmanitosti a bohatstva Európskej únie;
3.	konštatuje, že aliancie sú silným nástrojom na vykonávanie a rozvoj bolonského procesu; zdôrazňuje pákový efekt, ktorý majú aliancie na transformačné procesy v oblasti vysokoškolského vzdelávania prostredníctvom zavádzania a podpory inovatívnych prístupov, ako aj nových metód spolupráce, vytvárania príležitostí a dostupnosti pre študentov;
4.	zdôrazňuje rozmanitosť aliancií, pokiaľ ide o riadenie, témy a podnety, ktorými sa zaoberajú, a veľkosť a polohu zúčastnených univerzít; berie na vedomie úspešnú účasť mnohých univerzít zo stredne veľkých miest, vidieckych oblastí a najvzdialenejších regiónov, vďaka čomu je táto iniciatíva prístupnou a inkluzívnou; zdôrazňuje, že univerzálny prístup nie je pre aliancie vhodný; konštatuje, že celoeurópske geografické zastúpenie univerzít v alianciách je kľúčové pre riešenie úniku mozgov a prilákanie medzinárodných talentov, pričom zároveň neoceniteľným spôsobom prispieva k európskej jednote a integrácii;
5.	víta začlenenie študentov do riadiacich štruktúr aliancií, čo mladým ľuďom umožňuje mať podstatný a skutočný vplyv na ich rozvoj, keďže účasť mládeže na demokratických rozhodovacích procesoch prispieva k tomu, aby sa aliancie viac orientovali na budúcnosť, a rieši praktické výzvy, ktorým čelia študenti; zdôrazňuje, že je dôležité zosúladiť zapojenie študentov so študentskými organizáciami s cieľom zabezpečiť transparentnosť, spravodlivosť a inkluzívnosť pri zapojení zainteresovaných strán;
6.	zdôrazňuje skutočnosť, že aliancie majú potenciál a odborné znalosti na pomoc univerzitám pri riešení sociálno-ekonomických výziev; zdôrazňuje význam začlenenia spoločenského vplyvu ako prierezového prvku do činností aliancií; požaduje jasné stratégie na zabezpečenie a monitorovanie prístupnosti a začleňovania ľudí s nedostatkom príležitostí[footnoteRef:11] do všetkých činností aliancií, najmä odstránením prekážok mobility a predchádzaním všetkým formám diskriminácie v súlade s Chartou Erasmus pre vysokoškolské vzdelávanie; [11:  	Ako sa vymedzuje v nariadení Európskeho parlamentu a Rady (EÚ) 2021/817 z 20. mája 2021.] 

7.	víta pilotné projekty zamerané na vytvorenie európskeho diplomu a/alebo právneho postavenia; zdôrazňuje však, že aliancie by nemali slúžiť ako jediný nástroj inovácie vo vysokoškolskom vzdelávaní; konštatuje, že aliancie by mali mať slobodu špecializovať sa a byť vo svojich počinoch flexibilné;
8.	víta výsledky šiestich experimentálnych projektov v oblasti politiky programu Erasmus+ týkajúcich sa európskeho diplomu a značky Európsky diplom, ktoré uskutočnilo 21 aliancií[footnoteRef:12]; uznáva jasnú pridanú hodnotu spoločného rámca pre európske diplomy založeného na európskych kritériách ako kroku smerom k uznávaniu titulov a diplomov na úrovni EÚ; uznáva, že takéto uznávanie na úrovni EÚ by zvýšilo mobilitu a kvalitu vzdelávania, posilnilo rámec spolupráce a podporilo širšie zapojenie do nadnárodných akademických programov, ako aj posilnilo globálnu viditeľnosť a konkurencieschopnosť európskeho vysokoškolského vzdelávania; [12:  	Pracovný dokument útvarov Komisie, SWD(2024)0291.] 

9.	konštatuje, že značka Európsky diplom by mala byť dostupná pre všetky ostatné spoločné univerzitné programy a mala by dopĺňať vnútroštátne kvalifikačné rámce, ktoré by sa mali v prípade potreby upraviť bez toho, aby sa vytvárala dodatočná administratívna záťaž;
10.	je pevne presvedčený o potenciáli aliancií posilniť európsky priestor vysokoškolského vzdelávania a pripraviť tak cestu pre jednotný priestor akreditácie na úrovni EÚ;; domnieva sa, že je to nevyhnutný krok pre našu európsku autonómiu, keďže mnohé európske inštitúcie vysokoškolského vzdelávania, napríklad tie, ktoré vydávajú tituly MBA, sa stále spoliehajú na americké akreditačné agentúry;
11.	víta výrazný nárast počtu projektov mobility zahŕňajúcich študentov, účastníkov celoživotného vzdelávania a výskumníkov, ako aj akademických a neakademických pracovníkov na univerzitách, ktoré sa zúčastňujú na alianciách, v porovnaní s inými projektmi mobility v rámci programu Erasmus+;
12.	konštatuje však, že pôvodný cieľ dosiahnuť bezproblémovú mobilitu pre 50 % študentov v zúčastnených alianciách sa ešte nedosiahol a bez vhodných mechanizmov financovania zostane dosiahnutie tohto cieľa aj naďalej náročnou úlohou; v tejto súvislosti vyjadruje znepokojenie nad potenciálnou konkurenciou medzi programami mobility aliancií a všeobecnou mobilitou univerzít v rámci programu Erasmus+, ktoré majú rovnaké obmedzené finančné prostriedky, keďže ciele mobility pre aliancie sú vyššie ako ciele všeobecnej mobility v rámci programu Erasmus+; vyzýva preto Komisiu, aby posúdila tieto požiadavky;
13.	vyjadruje hlboké znepokojenie nad súčasným ohrozovaním akademickej slobody vo viacerých častiach sveta vrátane niektorých členských štátov a krajín mimo EÚ, ktoré sa zúčastňujú programu Erasmus+;
14.	zdôrazňuje, že je potrebné, aby aliancie presadzovali hodnoty EÚ, demokratickú odolnosť a inštitucionálnu autonómiu a podporovali aktívne občianstvo; zdôrazňuje ich úlohu ako mnohostranných a multikultúrnych vzdelávacích priestorov;
15.	víta iniciatívy založené na hodnotách, ako je spolupráca v oblasti solidarity s Ukrajinou, globálny dosah aliancií a úloha aliancií pri príprave kandidátskych krajín z východného susedstva a západného Balkánu na pristúpenie;
16.	víta iniciatívu Únia zručností, a najmä pripravovaný návrh budúceho investičného plánu a jasného právneho postavenia aliancií, keďže to univerzitám uľahčí iniciovať a viesť európske projekty, združovať zdroje, posilňovať svoju autonómiu, znižovať administratívnu záťaž, priťahovať financovanie a rozširovať svoju riadiacu štruktúru, najmä v prípade univerzít z krajín mimo EÚ, a uľahčí aj inštitucionalizáciu cezhraničnej spolupráce;
17.	zdôrazňuje kľúčovú úlohu, ktorú zohrávajú univerzity vrátane aliancií pri ochrane a podpore vedy založenej na dôkazoch, budovaní dôvery v demokratickú diskusiu, posilňovaní spolupráce založenej na hodnotách EÚ a zatraktívnení samých seba a európskeho sektora vysokoškolského vzdelávania pre študentov, akademických pracovníkov a výskumných pracovníkov z krajín mimo EÚ;
18.	víta vytvorenie projektu FOREU4ALL – komunity na výmenu postupov pre aliancie európskych univerzít; zdôrazňuje jeho kľúčovú úlohu pri šírení inovácií od aliancií k širšej akademickej obci, keďže by sa nemalo zabudnúť na univerzity a inštitúcie vysokoškolského vzdelávania, ktoré nie sú súčasťou aliancií; pripomína, že politiky a iniciatívy by mali byť prospešné pre celý systém vysokoškolského vzdelávania;
19.	uznáva dôležitú úlohu ďalších sietí v sektore vysokoškolského vzdelávania, ktoré spájajú širšie spektrum európskych univerzít bez ohľadu na ich účasť v aliancii; zdôrazňuje komplementárny charakter týchto sietí vo vzťahu k alianciám a ich potenciál pri príprave legislatívnych zmien na vnútroštátnej úrovni;
20.	zdôrazňuje, že poslanie univerzít zahŕňa všetky štyri aspekty vedomostného štvorca: vzdelávanie, výskum, inovácie a službu spoločnosti; zdôrazňuje, že aliancie musia byť úzko prepojené s trhom práce s cieľom riešiť nedostatok požadovaných zručností a výzvy v oblasti konkurencieschopnosti v Európe;
21.	je obzvlášť znepokojený nedostatkom pilierov výskumu a inovácie v rámci aliancií vzhľadom na súčasný rámec, keďže to oslabuje plný potenciál spolupráce medzi univerzitami v rámci aliancií;
Odporúčania
22.	nabáda aliancie, aby prehĺbili prepojenie medzi vzdelávaním a výskumom; zdôrazňuje významnú schopnosť aliancií budovať cezhraničné siete excelentnosti pre výskumných pracovníkov a vymieňať si a šíriť vedomosti na úrovni EÚ aj mimo nej, najmä v oblasti STEM (veda, technológia, inžinierstvo a matematika), vrátane strategických oblastí pre EÚ;
23.	zdôrazňuje, že strategická vízia pre aliancie univerzít sa musí zohľadniť v budúcom viacročnom finančnom rámci, aby sa maximalizoval ich potenciál a vplyv; žiada Komisiu, aby vyhodnotila každú alianciu s cieľom poskytnúť podporu a prispôsobené riešenia, pokiaľ ide o ich budúci rozvoj;
24.	žiada Komisiu, členské štáty a aliancie, aby prešli od tzv. logiky založenej na projektoch k dlhodobej transformačnej spolupráci zavedením prístupu k financovaniu, ktorý tento prechod umožní; zdôrazňuje, že je dôležité, aby aliancie mohli rásť; zdôrazňuje, že je potrebné stanoviť skôr kvalitatívne než kvantitatívne ciele s dôrazom na transformačný vplyv na európsky vzdelávací priestor;
25.	zdôrazňuje potrebu koordinovaného, udržateľného a predvídateľného financovania pre súčasné aliancie; žiada Komisiu, aby zvážila vyhradenie budúcich výziev na pokračovanie úspešných aliancií, čím im umožní prehĺbiť integráciu a nadviazať na doterajšie úspechy; žiada Komisiu, aby zachovávala čo najjednoduchší postup podávania žiadostí a správ; podporuje zrýchlený postup obnovy úspešných aliancií s cieľom zabezpečiť pokračovanie financovania bez nadmernej administratívnej záťaže;
26.	uznáva význam iniciatívy Európske univerzity, ktorá naďalej zostáva súčasťou programu Erasmus+, s prihliadnutím na súčasný rámec; zároveň vyzýva Komisiu, aby preskúmala realizáciu vytvorenia riešenia prispôsobeného na mieru na financovanie aliancií európskych univerzít vo viacročnom finančnom rámci na obdobie po roku 2027, s možnosťou vytvorenia samostatného programu s cieľom umožniť alianciám strategicky plánovať, zapájať sa do dlhodobých iniciatív a nadviazať trvalú spoluprácu;
27.	vyzýva členské štáty, aby sa zaviazali k spolufinancovaniu aliancií prostredníctvom vnútroštátnych rozpočtov, a žiada Komisiu, aby predložila komplexnú investičnú stratégiu pre aliancie, ktorá im umožní plniť ich štvornásobné poslanie; konštatuje, že táto stratégia by mala zahŕňať synergie s programami EÚ, ako sú Horizont Európa, Európsky fond pre konkurencieschopnosť, Európsky sociálny fond plus a Európsky fond regionálneho rozvoja, s cieľom optimalizovať zdroje, zabrániť duplicite, posilniť interakciu a spoluprácu a zachovať ich konkurencieschopnosť;
28.	zdôrazňuje, že na dosiahnutie skutočného a udržateľného úspechu zahŕňajúceho kvalitu, excelentnosť a inkluzívnosť nemôže podpora aliancií pochádzať len z rozpočtu EÚ, ale mala by pochádzať aj z koordinovaných príspevkov z vnútroštátnych, regionálnych, miestnych a súkromných zdrojov, za predpokladu, že môžu zaručiť autonómiu inštitúcií vysokoškolského vzdelávania a chrániť akademickú slobodu;
29.	zdôrazňuje, že užšia integrácia aliancií so súkromným sektorom môže byť vzájomne prospešná; podporuje partnerstvá a štruktúrovanú spoluprácu medzi univerzitami a podnikmi s cieľom vytvoriť integrované systémy, ktoré podporujú inovácie a technickú a odbornú prípravu na vysokej úrovni a uľahčujú prechod študentov na trh práce, ako aj rekvalifikáciu a zvyšovanie úrovne zručností ľudí mimo vysokoškolského vzdelávania;
30.	zdôrazňuje potrebu posilniť internacionalizáciu aliancií, okrem iného v súlade so stratégiou Global Gateway a partnerstvami zameranými na talenty; konštatuje, že aliancie sú na správnej úrovni, pokiaľ ide o vytváranie partnerstiev s krajinami mimo EÚ, najmä s kandidátskymi krajinami, a môžu posilniť medzinárodný rozmer programu Erasmus+, napríklad prostredníctvom programu Erasmus Mundus; žiada Komisiu a aliancie, aby zabezpečili, že všetci zúčastnení partneri budú dodržiavať hodnoty EÚ a zásadu akademickej slobody a budú dodržiavať Chartu Erasmus pre vysokoškolské vzdelávanie;
31.	konštatuje, že aliancie testujú inovatívne spôsoby výučby a získavania poznatkov, ako sú európske študijné dráhy, mikrocertifikáty, mobilita v rámci kombinovaného vzdelávania a automatické uznávanie kvalifikácií; zdôrazňuje potrebu investovať do bezpečnej digitálnej infraštruktúry a posilniť existujúce iniciatívy, ako je európska študentská karta;
32.	zdôrazňuje, že treba upevniť interoperabilitu počítačových systémov a zosúladiť európske a vnútroštátne politiky s cieľom vytvoriť skutočné virtuálne európske medziuniverzitné kampusy; nabáda na intenzívnejšiu spoluprácu medzi alianciami s cieľom umožniť bezpečnú a interoperabilnú identifikáciu študentov, registráciu kurzov a výmenu akademických záznamov, ako aj investície do integrácie nových vzdelávacích technológií;
33.	zdôrazňuje, že je potrebné rozšíriť využívanie mikrocertifikátov na základe najlepších postupov s cieľom integrovať aliancie do širšieho vzdelávacieho prostredia a prepojiť ich činnosť s inými inštitúciami neformálneho vzdelávania; konštatuje, že odborná príprava a zvyšovanie úrovne zručností uznávané prostredníctvom mikrocertifikátov môžu uľahčiť flexibilnú revíziu, rozšírenie a modernizáciu univerzitných titulov;
34.	žiada Komisiu, aby zvážila doplnenie kritérií do možných budúcich výziev v súlade s témami súvisiacimi s európskou strategickou autonómiou a konkurencieschopnosťou, ako sú odolnosť, energetika, zmena klímy, digitálna transformácia a digitálne zručnosti a obrana, pričom by sa mali zohľadniť základné ciele dodržiavania hodnôt EÚ, excelentnosti vzdelávania a inovácie;
35.	zdôrazňuje, že aliancie musia mať vhodné štruktúry a kapacity na podporu transferu z akademickej sféry do podnikateľského sektora, s cieľom prispieť k realizácii ambícií EÚ v oblasti strategickej autonómie; vyzýva Komisiu, aby odstránila prekážky, ktoré bránia účinnému spoločnému využívaniu a združovaniu spoločných zdrojov a poznatkov, a to prostredníctvom opatrení, ako je uľahčenie spoločného náboru akademických pracovníkov a výskumných pracovníkov, ako aj rozvoj a využívanie spoločných zariadení;
36.	zdôrazňuje potrebu účinného a dostupného zvyšovania informovanosti a informačných kampaní o alianciách európskych univerzít s cieľom podporiť väčšiu angažovanosť, najmä na miestnej úrovni a medzi študentmi, keďže táto iniciatíva je v súčasnosti veľmi málo známa;
37.	vyzýva maďarskú vládu, aby dodržiavala zásady právneho štátu a rešpektovala hodnoty EÚ a aby zaviedla nevyhnutné reformy, aby maďarskí študenti, učitelia a výskumní pracovníci z univerzít financovaných z verejných zdrojov mohli využívať program Erasmus+, vrátane aliancií v rámci iniciatívy Európske univerzity;
°
°     °
38.	poveruje svoju predsedníčku, aby postúpila toto uznesenie Rade a Komisii.

